Die departement van natuurbewaring se bedryfsbestuurder vir Stewarteiland, Ren Leppens, sê die helfte van die walvisse was reeds dood teen die tyd dat hulle gevind is. Weens die oorblywende walvisse se toestand en die afgeleë strand wat moeilik is om te bereik, is besluit om die res van kant te maak.
“Ongelukkig was die kans om die oorlewende walvisse suksesvol terug in die see te kry, uiters skraal,” het Leppens gesê. “Die afgeleë ligging, die afwesigheid van nabygeleë personeel en die walvisse se verslegtende toestand het beteken die menslikste uitweg was om genadedood op hulle toe te pas.”
Hy het bygevoeg dit bly nietemin altyd “ŉ hartverskeurende besluit om te neem”. Die walvisse wat nog geleef het, nagenoeg die helfte van die amper 150 op die strand, is toe geskiet.